Πρόταση ΚΑΝΟΝΙΣΜΟΥ ΤOY ΣΥΜΒΟΥΛΙΟΥ σχετικά με το άνοιγμα και τον τρόπο διαχείρισης δασμολογικής ποσόστωσης για τις εισαγωγές τόνου σε κονσέρβες που υπάγεται στους κωδικούς 1604 14 11, 1604 14 18 και 1604 20 70

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά την Υπουργική Διάσκεψη του ΠΟΕ που πραγματοποιήθηκε το Νοέμβριο του 2001 στη Ντόχα, τόσο οι Φιλιππίνες όσο και η Ταϊλάνδη προσχώρησαν στη συναίνεση όσον αφορά το αίτημα παρέκκλισης που κατέθεσε η ΕΚ, δυνάμει του άρθρου IX.3 της συμφωνίας ΠΟΕ, σχετικά με τις προτιμήσεις που παρέχονται στα κράτη ΑΚΕ, όπως αναφέρεται στη συμφωνία του Κοτονού. Οι χώρες αυτές αποφάσισαν να προσχωρήσουν μετά από συμφωνία με την ΕΚ για τη διοργάνωση ταχέων διαβουλεύσεων με σκοπό να εξεταστεί αν θίγονται αδικαιολόγητα τα θεμιτά συμφέροντά τους λόγω της εφαρμογής της προτιμησιακής δασμολογικής μεταχείρισης του τόνου σε κονσέρβες καταγωγής χωρών ΑΚΕ. Ενώ οι εισαγωγές τόνου σε κονσέρβες από τα κράτη ΑΚΕ τυγχάνουν δασμολογικής απαλλαγής, η Ταϊλάνδη και οι Φιλιππίνες υπόκειντο αντίθετα σε δασμό ΜΕΚ 24%.

Δεδομένου ότι οι εν λόγω διαβουλεύσεις δεν επέτρεψαν να επιτευχθεί αμοιβαίως αποδεκτή λύση, η Ταϊλάνδη και οι Φιλιππίνες συμφώνησαν να παραπέμψουν το θέμα σε διαμεσολάβηση υπό την αιγίδα του ΠΟΕ.

Στις 20 Δεκεμβρίου 2002, ο διαμεσολαβητής διατύπωσε συμβουλευτική γνώμη, σύμφωνα με την οποία ο δικαιότερος τρόπος επίλυσης του προβλήματος είναι να ανοίξει η ΕΚ δασμολογική ποσόστωση ΜΕΚ 25 000 τόνων για το 2003 με κατ'αξίαν δασμολογικό συντελεστή 12% εντός της δασμολογικής ποσόστωσης.

Η Επιτροπή θεωρεί ότι η προτεινόμενη γνώμη είναι εύλογη. Από οικονομικής πλευράς, η δημιουργία δασμολογικής ποσόστωσης 25 000 τόνων με κατ'αξίαν δασμολογικό συντελεστή 12% δεν θα θίξει τις εισαγωγές ΑΚΕ ούτε την κοινοτική παραγωγή τόνου σε κονσέρβες. Ο όγκος αυτός αντιπροσωπεύει το 4,6% της κοινοτικής κατανάλωσης το 2000, το 9% των συνολικών εισαγωγών που πραγματοποιήθηκαν το 2001, το 37% των συνολικών εισαγωγών ΜΕΚ και το 15% των εισαγωγών ΑΚΕ.

Από πολιτικής πλευράς, η αποδοχή της ποσόστωσης θα επιλύσει το παλαιό αυτό πρόβλημα που εξακολουθεί να υφίσταται με την Ταϊλάνδη και τις Φιλιππίνες. Οι δύο χώρες έχουν ήδη δηλώσει ότι είναι διατεθειμένες να αποδεχθούν την πρόταση του διαμεσολαβητή. Επομένως, η με τη λύση αυτή θα αποτραπεί η προσφυγή σε ειδική ομάδα του ΠΟΕ.

2003/0313 (ACC)

Πρόταση ΚΑΝΟΝΙΣΜΟΥ ΤOY ΣΥΜΒΟΥΛΙΟΥ σχετικά με το άνοιγμα και τον τρόπο διαχείρισης δασμολογικής ποσόστωσης για τις εισαγωγές τόνου σε κονσέρβες που υπάγεται στους κωδικούς 1604 14 11, 1604 14 18 και 1604 20 70

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής [1],

[1] ΕΕ C [...], [...], σ. [...].

Εκτιμώντας εξής:

(1) Το Νοέμβριο του 2001, η ΕΚ, η Ταϊλάνδη και οι Φιλιππίνες συμφώνησαν να διοργανώσουν διαβουλεύσεις για να εξετάσουν αν θίγονται αδικαιολόγητα τα θεμιτά συμφέροντα της Ταϊλάνδης και των Φιλιππίνων λόγω της εφαρμογής της προτιμησιακής δασμολογικής μεταχείρισης του τόνου σε κονσέρβες καταγωγής χωρών ΑΚΕ. Δεδομένου ότι οι εν λόγω διαβουλεύσεις δεν επέτρεψαν να επιτευχθεί αμοιβαίως αποδεκτή λύση, η ΕΚ, η Ταϊλάνδη και οι Φιλιππίνες συμφώνησαν να προσφύγουν σε διαδικασία διαμεσολάβησης. Στις 20 Δεκεμβρίου 2002, ο διαμεσολαβητής διατύπωσε τη γνώμη του υποστηρίζοντας ότι η ΕΚ θα έπρεπε να ανοίξει δασμολογική ποσόστωση ΜΕΚ 25 000 τόνων για το 2003 με κατ'αξίαν δασμολογικό συντελεστή 12%.

(2) Επειδή επιθυμεί να επιλύσει το παλαιό αυτό πρόβλημα, η Κοινότητα αποφάσισε να δεχθεί την πρόταση αυτή. Επομένως, πρέπει να ανοιχθεί επιπλέον δασμολογική ποσόστωση για περιορισμένο όγκο τόνου σε κονσέρβες.

(3) Κρίνεται σκόπιμο να χορηγηθούν, στις χώρες που έχουν ουσιώδες συμφέρον στην προμήθεια τόνου σε κονσέρβες, ιδιαίτερα μερίδια ποσοστώσεων βάσει των ποσοτήτων που προμήθευσε καθεμία εξ αυτών, υπό μη προτιμησιακές συνθήκες, κατά τη διάρκεια αντιπροσωπευτικής χρονικής περιόδου. Το εναπομένον τμήμα της ποσόστωσης πρέπει να διατεθεί σε όλες τις άλλες χώρες.

(4) Ο πλέον ενδεδειγμένος τρόπος για να διασφαλιστεί η βέλτιστη χρησιμοποίηση της δασμολογικής ποσόστωσης, είναι η χρονολογική σειρά των ημερομηνιών βάσει των οποίων γίνονται αποδεκτές οι διασαφήσεις για θέση σε ελεύθερη κυκλοφορία.

(5) Για να διασφαλιστεί η αποτελεσματική διαχείριση της ποσόστωσης, θα πρέπει να προσκομίζεται πιστοποιητικό καταγωγής κατά τις εισαγωγές τόνου σε κονσέρβες από την Ταϊλάνδη, τις Φιλιππίνες και την Ινδονησία, τους κύριους προμηθευτές και τους κύριους δικαιούχους της ποσόστωσης.

(6) Τα απαιτούμενα μέτρα για την εφαρμογή του παρόντος κανονισμού θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [2],

[2] ΕΕ L 184, 17.7.1999, σ. 23.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Από 1ης Ιουλίου 2003, οι εισαγωγές τόνου σε κονσέρβες που υπάγεται στους κωδικούς ΣΟ 1604 14 11, 1604 14 18 και 1604 20 70 καταγωγής οποιασδήποτε χώρας, υπόκεινται σε δασμολογικό συντελεστή δώδεκα τοις εκατό, εντός των ορίων της δασμολογικής ποσόστωσης που ανοίχθηκε σύμφωνα με τον παρόντα κανονισμό.

Άρθρο 2

Η δασμολογική αυτή ποσόστωση ανοίγει ετησίως και έχει αρχική διάρκεια πέντε ετών. Ο όγκος της για τα δύο πρώτα έτη καθορίζεται ως εξής:

-- 25 000 τόνοι από 1ης Ιανουαρίου 2003 έως 30ής Ιουνίου 2004,

-- 25 750 τόνοι από 1ης Ιουλίου 2004 έως 30ής Ιουνίου 2005.

Άρθρο 3

Η δασμολογική ποσόστωση διαιρείται στα ακόλουθα τέσσερα τμήματα:

α) ποσόστωση που συνιστά 52% του ετήσιου όγκου, η οποία φέρει τον αύξοντα αριθμό 09.2005 και προορίζεται για τις εισαγωγές καταγωγής Ταϊλάνδης, και

β) ποσόστωση που συνιστά το 36% του ετήσιου όγκου, η οποία φέρει τον αύξοντα αριθμό 09.2006 και προορίζεται για τις εισαγωγές καταγωγής Φιλιππίνων, και

γ) ποσόστωση που συνιστά το 11 % του ετήσιου όγκου, η οποία φέρει τον αύξοντα αριθμό 09.2007 και προορίζεται για τις εισαγωγές καταγωγής Ινδονησίας, και

δ) ποσόστωση που συνιστά το 1 % του ετήσιου όγκου, η οποία φέρει τον αύξοντα αριθμό 09.2008 και προορίζεται για τις εισαγωγές καταγωγής άλλων τρίτων χωρών.

Άρθρο 4

1. Η καταγωγή του τόνου σε κονσέρβες, ο οποίος εμπίπτει στο ευεργέτημα της δασμολογικής ποσόστωσης, καθορίζεται σύμφωνα με τις διατάξεις που ισχύουν στην Κοινότητα.

2. Η αναγνώριση της υπαγωγής στο μερίδιο της δασμολογικής ποσόστωσης που χορηγείται στην Ταϊλάνδη, στις Φιλιππίνες και στην Ινδονησία, σύμφωνα με το άρθρο 3, εξαρτάται από την προσκόμιση πιστοποιητικού καταγωγής που ανταποκρίνεται στους όρους του άρθρου 47 του κανονισμού (ΕΟΚ) αριθ. 2454/93 της Επιτροπής [3].

[3] ΕΕ L 253, 11.10.1993, σ. 1.

Τα πιστοποιητικά καταγωγής γίνονται αποδεκτά μόνον εφόσον τα προϊόντα πληρούν τα κριτήρια καθορισμού της καταγωγής που προβλέπουν οι ισχύουσες διατάξεις στην Κοινότητα.

Άρθρο 5

Η διαχείριση της δασμολογικής ποσόστωσης πραγματοποιείται από την Επιτροπή σύμφωνα με τα άρθρα 308α, 308β και 308γ του κανονισμού (ΕΚ) αριθ. 2454/93.

Άρθρο 6

O παρών κανονισμός δύναται να αναθεωρηθεί κατά τη διάρκεια του δεύτερου έτους από την ημερομηνία ανοίγματος της δασμολογικής ποσόστωσης, ώστε να προσαρμοστεί ο όγκος της ποσόστωσης στις ανάγκες της κοινοτικής αγοράς. Εάν, ωστόσο, η αναθεώρηση αυτή δεν ολοκληρωθεί τρεις μήνες πριν από τις 30 Ιουνίου 2005, η ποσόστωση ανανεώνεται αυτόματα για ένα επιπλέον έτος και για όγκο 25 750 τόνων. Εν συνεχεία, η δασμολογική ποσόστωση ανανεώνεται τακτικά, για διάρκεια ενός έτους και για τον ίδιο όγκο, εκτός αν εγκριθεί αναθεώρηση το αργότερο τρεις μήνες πριν από την ημερομηνία κλεισίματος της τρέχουσας ποσόστωσης.

Άρθρο 7

Τα απαιτούμενα μέτρα για την εφαρμογή του παρόντος κανονισμού, συμπεριλαμβανομένων των τροποποιήσεων και των προσαρμογών που απαιτούν οι τροποποιήσεις της Συνδυασμένης Ονοματολογίας και του TARIC, θεσπίζονται σύμφωνα με τη διαδικασία του άρθρου 8 παράγραφος 2.

Άρθρο 8

1. Η Επιτροπή επικουρείται από την επιτροπή τελωνειακού κώδικα, (εφεξής "η επιτροπή") η οποία έχει συσταθεί βάσει του άρθρου 247α του κανονισμού (ΕΟΚ) αριθ. 2913/92 του Συμβουλίου [4].

[4] EE L 302, 19.10.1992, σ. 1.

2. Οσάκις γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ.

Το χρονικό διάστημα που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε τρεις μήνες.

Άρθρο 9

Ο παρών κανονισμός αρχίζει να ισχύει την εικοστή ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>